****

Európska únia

Európsky fond regionálneho

rozvoja

**Metodický pokyn č. 30**

**verzia 2**

**Programové obdobie 2014 – 2020**

|  |  |
| --- | --- |
| **Vec:** | **k ročnému súhrnu konečných audítorských správ a kontrol a vypracovaniu vyhlásenia riadiaceho orgánu o vierohodnosti** |
| **Určené pre:** | Riadiace orgány  Sprostredkovateľské orgány |
| **Na vedomie:** | Certifikačný orgán  Orgán auditu |
| **Vydáva:** | Centrálny koordinačný orgán  Úrad podpredsedu vlády SR pre investície a informatizáciu  v súlade s kapitolou 1.2, ods. 3, písm. b) Systému riadenia európskych štrukturálnych a investičných fondov |
| **Záväznosť:** | Metodický pokyn má záväzný charakter v celom rozsahu, ak v jeho texte nie je pri konkrétnom ustanovení uvedené inak. |
| **Počet príloh:** | 3 |
| **Dátum vydania:** | 31.10.2018 |
| **Dátum účinnosti:** | 31.10.2018 |
| **Schválil:** | JUDr. Denisa Žiláková  generálna riaditeľka sekcie centrálny koordinačný orgán |

Obsah

[1 Úvod 1](#_Toc528589156)

[2 Právny rámec 1](#_Toc528589157)

[2.1 Legislatíva EÚ 1](#_Toc528589158)

[2.2 Legislatíva SR 2](#_Toc528589159)

[2.3 Iné právne akty a dokumenty 2](#_Toc528589160)

[3 Vyhlásenie riadiaceho orgánu o vierohodnosti 3](#_Toc528589161)

[4 Ročný súhrn 4](#_Toc528589162)

[4.1 Štruktúra Ročného súhrnu 5](#_Toc528589163)

[4.2 Predkladanie Ročného súhrnu 8](#_Toc528589164)

[Prílohy 9](#_Toc528589165)

1 Úvod

1. Úrad podpredsedu vlády SR pre investície a informatizáciu vydáva metodický pokyn za účelom usmernenia Riadiacich orgánov (ďalej aj „RO“) a Sprostredkovateľských orgánov (ďalej aj „SO“) vo veci vypracovania ročného súhrnu záverečných audítorských správ a výsledkov uskutočnených kontrol, vrátane analýzy povahy a rozsahu chýb a slabých oblastí identifikovaných v systémoch riadenia a kontroly a akýchkoľvek prijatých nápravných opatrení (ďalej len ako „Ročný súhrn“). Tento metodický pokyn stanovuje najmä štruktúru dokumentov (Vyhlásenie o vierohodnosti a Ročný súhrn), avšak rozsah predkladaných informácií musí zároveň korešpondovať s Usmernením EGESIF\_15-0008. Zároveň metodický pokyn neupravuje termíny na národnej úrovni, ktoré upravuje Systém finančného riadenia.
2. Metodický pokyn vychádza z povinnosti Riadiacich orgánov, definovanej Usmernením EGESIF\_15-0008, dohodnúť si spolu s Orgánom auditu a Certifikačným orgánom národné postupy odovzdávania dokumentov tak, aby bola lehota na úrovni členských štátov dodržaná.
3. "Na Program spolupráce INTERACT III 2014-2020 sa tento metodický pokyn vzťahuje primerane s ohľadom na špecifiká programu.

2 Právny rámec

* 1. Legislatíva EÚ
* Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (ďalej len „Všeobecné nariadenie“ alebo „Nariadenia EP a Rady (EÚ) č. 1303/2013“);
* Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1304/2013, (EÚ) č. 1308/2013, (EÚ) č. 1316/2013, (EÚ) č. 223/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (ďalej len ,,Nariadenie č. 2018/1046“);
* vykonávacie nariadenie Komisie (EÚ) 2015/207 z 20. januára 2015, ktorým sa stanovujú podrobné pravidlá vykonávania nariadenia Európskeho parlamentu a Rady (EÚ) č. 1303/2013, pokiaľ ide o vzor správy o pokroku, formát na predkladanie informácií o veľkom projekte, vzor spoločného akčného plánu, vzor správ o vykonávaní cieľa Investovanie do rastu a zamestnanosti, vzor vyhlásenia hospodáriaceho subjektu, vzory pre stratégiu auditu, audítorské stanovisko a výročnú kontrolnú správu a metodiku na vypracovanie analýzy nákladov a prínosov, ako aj podľa nariadenia Európskeho parlamentu a Rady (EÚ) č. 1299/2013, pokiaľ ide o vzor správ o vykonávaní cieľa Európska územná spolupráca,
* vykonávacie nariadenie Komisie (EÚ) č. 1011/2014 z 22. septembra 2014, ktorým sa stanovujú podrobné pravidlá vykonávania nariadenia Európskeho parlamentu a Rady (EÚ) č. 1303/2013, pokiaľ ide o vzory predkladania určitých informácií Komisii a podrobné pravidlá týkajúce sa výmeny informácií medzi prijímateľmi a riadiacimi orgánmi, certifikačnými orgánmi, orgánmi auditu a sprostredkovateľskými orgánmi.
  1. Legislatíva SR
* Zákon č. 357/2015 Z. z. o finančnej kontrole a audite a o zmene a doplnení niektorých zákonov v platnom znení (ďalej len „Zákon o finančnej kontrole“);
* Zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov (ďalej len „Zákon o príspevku z EŠIF“).
  1. Iné právne akty a dokumenty

- Usmernenie pre členské štáty týkajúce sa vypracovania vyhlásenia hospodáriaceho subjektu a ročného súhrnu pre Programové obdobie 2014 - 2020 EGESIF\_15-0008 v platnom znení (ďalej len „Usmernenie EGESIF\_15-0008“),

- Systém finančného riadenia štrukturálnych fondov, Kohézneho fondu a Európskeho námorného a rybárskeho fondu na programové obdobie 2014 – 2020 v platnom znení (ďalej len ,,Systém finančného riadenia“),

- Systém riadenia európskych štrukturálnych a investičných fondov na programové obdobie 2014-2020 v platnom znení (ďalej len „Systém riadenia EŠIF“),

- Inštrukcie Orgánu auditu, resp. Certifikačného orgánu pre Riadiaci orgán (napr. list Ministerstva financií Slovenskej republiky, sekcia auditu a kontroly MF/012153/2017-1412, č. z. 019342/2017 zo dňa 7. 6. 2017, usmernenie k preklápaniu údajov v rámci zoznamov (email Orgánu auditu zaslaný riadiacim orgánom dňa 20. novembra 2017) a pod.).

3 Vyhlásenie riadiaceho orgánu o vierohodnosti

1. RO v zmysle Systému finančného riadenia predkladá Orgánu auditu a Certifikačnému orgánu Vyhlásenie riadiaceho orgánu o vierohodnosti[[1]](#footnote-2) spolu s Ročným súhrnom konečných audítorských správ a výsledkov uskutočnených kontrol, vrátane analýzy o povahe a rozsahu chýb a slabých stránkach nájdených v systémoch riadenia a kontroly a o akýchkoľvek prijatých nápravných opatreniach SR v termínoch stanovených Systémom finančného riadenia. Podrobnosti prípravy tohto vyhlásenia upravuje Usmernenie EGESIF\_15-0008. Záväzná forma Vyhlásenia riadiaceho orgánu o vierohodnosti sa nachádza v prílohe č. 1 tohto pokynu.
2. Vyhlásenie riadiaceho orgánu o vierohodnosti pozostáva z dvoch častí a to:
3. Samotného vyhlásenia, ktorého záväzná forma je v prílohe č. 1 a
4. Potvrdenia RO o účinnom fungovaní systému riadenia a kontroly a jeho súlade s požiadavkami na:
   1. riešenie zistených nezrovnalostí v účtoch, a to aj v prípade prebiehajúceho posudzovania oprávnenosti výdavkov,
   2. údaje týkajúce sa ukazovateľov, čiastkových cieľov a dosiahnutého pokroku programu,
   3. účinné a primerané opatrenia proti podvodom,
   4. neexistenciu nezverejnených záležitostí, ktoré by mohli poškodiť dobré meno politiky súdržnosti.
5. RO vykoná pred vypracovaním Vyhlásenia riadiaceho orgánu o vierohodnosti overenie potvrdzovaných skutočností, že:
6. informácie v účtoch sú uvedené v riadnej podobe, úplné a presné v súlade s článkom 137 ods. 1všeobecného nariadenia,
7. výdavky zaznamenané v účtovných systémoch boli použité na ich plánovaný účel, ako sa vymedzuje vo všeobecnom nariadení, a v súlade so zásadou riadneho finančného hospodárenia,
8. systém riadenia a kontroly zavedený pre operačný program poskytuje potrebné záruky, pokiaľ ide o zákonnosť a správnosť podkladových transakcií, v súlade s platnými právnymi predpismi,

formou vypracovania a vyplnenia kontrolného zoznamu, ktorého vzor vydáva CKO[[2]](#footnote-3) na úrovni operačného programu, resp. slovným popisom overovaných skutočností podľa Usmernenia pre členské štáty týkajúceho sa vypracovania vyhlásenia hospodáriaceho subjektu a ročného súhrnu pre Programové obdobie 2014-2020 EGESIF\_15-0008.

4 Ročný súhrn

1. V zmysle Usmernenia EGESIF\_15-0008 je účelom Ročného súhrnu poskytnúť globálny a súhrnný obraz o všetkých nedostatkoch, identifikovaných v rámci auditov (systémového auditu, auditu operácií a auditu účtov) a o nedostatkoch identifikovaných v rámci administratívnych finančných kontrol a finančných kontrol na mieste, a ktoré sa viažu s výdavkami vykázanými počas účtovného roka[[3]](#footnote-4)  v žiadostiach o platbu na Európsku komisiu (ďalej len „EK“), pričom jednotlivo sú uvádzané v Ročnom súhrne iba hlavné, resp. najzávažnejšie nedostatky (stanovenie hlavných, resp. najzávažnejších nedostatkov je v kompetencii RO, dôraz sa kladie najmä na uvádzanie nedostatkov systémového charakteru). Nedostatkom systémového charakteru sú spravidla obdobné, opakovane sa vyskytujúce individuálne nedostatky, ktoré sa vyskytujú v konkrétnych častiach procesu alebo oblastiach a je možné im v budúcnosti zabrániť úpravou systému riadenia a kontroly. Určenie, či má predmetný nedostatok identifikovaný v rámci administratívnej finančnej kontroly a finančnej kontroly na mieste systémový charakter, je v zmysle požiadaviek EK v súvislosti s predkladaním Ročného súhrnu na posúdení a zodpovednosti RO.
2. Vypracovaniu Ročného súhrnu predchádza vedenie nasledovnej evidencie, ktorá je podkladom k vypracovaniu Ročného súhrnu a ktorého štruktúru navrhuje Orgán auditu v spolupráci s Certifikačným orgánom:
3. Zoznam všetkých vykonaných/vykonávaných kontrol a nedostatkov/nezrovnalostí RO za *(uviesť OP)* identifikovaných v rámci administratívnej finančnej kontroly podľa čl. 125 ods. 5 písm. a) nariadenia EP a Rady (EÚ) č. 1303/2013 (resp. čl. 23 nariadenia EP a Rady (EÚ) č. 1299/2013) a podľa § 8 zákona č. 357/2015 Z. z. o finančnej kontrole a audite viažucich sa k účtovnému roku;
4. Zoznam všetkých vykonaných/vykonávaných kontrol a nedostatkov/nezrovnalostí RO za *(uviesť OP)* identifikovaných v rámci finančnej kontroly na mieste podľa čl. 125 ods. 5 písm. b) nariadenia EP a Rady (EÚ) č. 1303/2013 (resp. čl. 23 nariadenia EP a Rady (EÚ) č. 1299/2013) a podľa § 9 zákona č. 357/2015 Z. z. o finančnej kontrole a audite viažucich sa k účtovnému roku *(uviesť účtovný rok),*
5. Zoznam všetkých vykonaných/vykonávaných iných kontrol/auditov/certifikačných overovaní a identifikovaných nedostatkov/nezrovnalostí za *(uviesť OP)* viažucich sa k účtovnému roku *(uviesť účtovný rok).*

Zoznamy uvedené pod písm. a) až c) riadiace orgány predkladajú orgánu auditu každoročne do 5. pracovných dní po 30. apríli (za aktuálny účtovný rok aktualizované k 30. aprílu) a k 30. septembru (za predchádzajúci ukončený účtovný rok aktualizované k 15. septembru), resp. na základe vyžiadania, ak orgán auditu nerozhodne inak.

1. RO zostavuje zoznam vykonaných kontrol, a to na základe administratívneho overovania, t. j. výsledkov vykonaných administratívnych finančných kontrol a vykonaných finančných kontrol na mieste, ktoré sám priamo vykonáva ako RO a súčasne aj za sprostredkovateľský orgán. Sprostredkovateľský orgán je pre tieto účely povinný poskytnúť RO požadované informácie v stanovenom rozsahu a termíne.
2. V Ročnom súhrne RO venuje osobitnú pozornosť prijatým alebo plánovaným nápravným opatreniam a výške opráv v účtoch v dôsledku nezrovnalostí, zistených pred a po predložení záverečnej priebežnej žiadosti o platbu na EK. Pri uvádzaní výšky opráv v účtoch môže RO vychádzať z návrhu účtov zaslaného CO.
3. S cieľom zabrániť administratívnej záťaži a prekrývaniu EK odporúča, aby sa v Ročnom súhrne neopakovali informácie, ktoré sú už dostupné vo výročnej kontrolnej správe, ktorú má predložiť OA. Z tohto dôvodu sú v Ročnom súhrne minimalizované informácie, ktoré budú uvedené vo výročnej kontrolnej správe. Výročnú kontrolnú správu poskytne OA RO v termíne stanovenom v Systéme finančného riadenia.
4. V Ročnom súhrnne sa jednotlivé informácie uvádzajú vo forme manažérskeho zhrnutia, so zameraním sa na vykonané kontroly a nápravné opatrenia, pokiaľ ďalej nie je uvedené inak. Údaje uvedené v Ročnom súhrne musia byť v súlade so zoznamami o všetkých vykonaných/vykonávaných kontrolách, auditoch a certifikačných overovaniach.

4.1 Štruktúra Ročného súhrnu

1. Vzor Ročného súhrnu bol vypracovaný v súlade s nezáväzným vzorom, ktorý tvorí prílohu č. 1 Usmernenia EGESIF\_15-0008. Záväzná forma Ročného súhrnu tvorí prílohu č. 2 tohto pokynu. RO je oprávnený doplniť osoby zodpovedné za pravdivosť, úplnosť a správnosť predložených informácií v krycom liste Ročného súhrnu.

2. Ročný súhrn sa skladá zo štyroch častí:

1. Súhrn záverečných audítorských správ vydaných v súvislosti s auditmi systému riadenia a kontroly; auditmi výdavkov vykázaných počas účtovného roka; auditmi účtov podľa článku 127 ods. 5 písm. a) nariadenia 1303/2013 a v článku 59 ods. 5 nariadenia č. 966/2012 (do 31. 12. 2018)/v článku 63 ods. 5 a 6 nariadenia č. 2018/1046 (od 1. 1. 2019) s uvedením výšky opráv v účtoch v dôsledku nezrovnalostí zistených a vysporiadaných voči EK pred a po predložení záverečnej priebežnej žiadosti o platbu pre príslušný účtovný rok v súlade s mínusovými hodnotami ex post finančných opráv, ktoré sú uvedené v dodatku č. 2 a dodatku č. 8 k účtom v rámci súhrnu záverečných audítorských správ;
2. Súhrn výsledkov kontrol vykonaných na výdavkoch za účtovný rok: administratívne overovanie podľa článku 125 ods. 5 písm. a) nariadenia 1303/2013;
3. Súhrn výsledkov kontrol vykonaných na výdavkoch za účtovný rok: overovanie na mieste podľa článku 125 ods. 5 písm. b) nariadenia 1303/2013;
4. Súhrn výsledkov iných auditov a kontrol ostatných orgánov vykonaných na výdavkoch na úrovni riadiacich orgánov za účtovný rok.
5. Súčasťou záväzného vzoru Ročného súhrnu vo formáte MS excel je zároveň Krycí list, ktorým RO potvrdzuje pravdivosť, úplnosť a správnosť informácií predložených v častiach A), B), C) a D). Krycí list zároveň poskytuje prehľad o všetkých nezrovnalostiach zistených a vysporiadaných pred a po predložení záverečnej priebežnej žiadosti o platbu pre príslušný účtovný rok za jednotlivé prioritné osi v rámci operačného programu a nie len za nedostatky a nezrovnalosti uvádzané v Ročnom súhrne. Tieto údaje budú RO poskytnuté CO a RO zabezpečí správne vypracovanie tejto časti Ročného súhrnu so zohľadnením relevantných informácií od CO. Termíny sú stanovené v Systéme finančného riadenia.
6. **V časti A)** RO uvádza informácie k hlavným, resp. najzávažnejším zisteným nedostatkom, najmä k systémovým, finančným a iným nedostatkom s vysokou závažnosťou, identifikovaným v rámci systémového auditu, auditu operácií a auditu účtov, pričom RO vychádza najmä z údajov uvedených v čiastkovej správe/správe z vládneho auditu, prípadne z iných údajov poskytnutých OA. Uvádza sa tu výška ex post finančných opráv v účtoch v dôsledku nezrovnalostí zistených a vysporiadaných voči EK pred a po predložení záverečnej priebežnej žiadosti o platbu pre príslušný účtovný rok v súlade s mínusovými hodnotami ex post finančných opráv, ktoré sú uvedené v dodatku č. 2 a dodatku č. 8 k účtom v rámci súhrnu záverečných audítorských správ.

Pri nedostatkoch identifikovaných v rámci systémového auditu a auditu operácií RO v stĺpci „Výsledky auditu“ uvedie popis nedostatkov v znení, uvedenom v správe z vládneho auditu. V časti auditu účtov RO uvedie zistenia identifikované v rámci záverečnej verifikácie podkladov, predkladaných v súvislosti s ukončovaním účtovného roka a uvedené v čiastkovej správe/správe z vládneho auditu.

V stĺpci „Analýza povahy a rozsahu zistených nedostatkov“ RO uvedie v rámci systémového auditu kľúčové požiadavky systému riadenia a kontroly, ktoré sú daným nedostatkom dotknuté v súlade so správou z vládneho auditu/čiastkovou správou z vládneho auditu, v ktorej je pri jednotlivých nedostatkoch táto dotknutá kľúčová požiadavka systému riadenia a kontroly stanovená. Zároveň sa v predmetnom stĺpci uvedie kód zistenia identifikovaného nedostatku v súlade s prílohou č. 3[[4]](#footnote-5). V rámci auditu operácií RO uvedie kód zistenia, do ktorej nedostatok spadá v súlade s  prílohou č. 3, sumu neoprávnených výdavkov na náhodnej vzorke, ostatné výdavky podrobené auditu mimo náhodnej vzorky (doplnková vzorka) a charakter nedostatku (charakter nedostatku v zmysle správy z auditu)[[5]](#footnote-6). V rámci auditu účtov RO uvedie popis zistenia identifikovaného v rámci záverečnej verifikácie a vyčísli rozsah identifikovaného zistenia.

V stĺpci „Splnenie prijatých opatrení na nápravu zistených nedostatkov“ RO uvedie stručný a heslovitý opis splnenia prijatých opatrení a odporúčaní na nápravu zistených nedostatkov, resp. nesplnenie spolu s odôvodnením a zároveň uvedie, ako navrhované/prijaté opatrenia zabraňujú opakovaniu zistených systémových nedostatkov a termíny plnenia opatrení.

1. **V časti B)** RO uvádza informácie k hlavným, resp. najzávažnejším zisteným nedostatkom, najmä k systémovým, finančným a iným nedostatkom s vysokou závažnosťou, identifikovaným v rámci výkonu kontrol žiadostí o platbu a kontroly VO výdavkov zahrnutých v ŽoP (administratívne overovanie podľa článku 125 ods. 5 písm. a) všeobecného nariadenia), pričom RO vychádza najmä z údajov uvedených v čiastkovej správe z kontroly/správe z kontroly z týchto kontrol. Uvádza sa tu výška ex post finančných opráv v účtoch v dôsledku nezrovnalostí zistených a vysporiadaných voči EK pred a po predložení záverečnej priebežnej žiadosti o platbu pre príslušný účtovný rok v súlade s mínusovými hodnotami ex post finančných opráv, ktoré sú uvedené v dodatku č. 2 a dodatku č. 8 k účtom v rámci súhrnu výsledkov kontrol žiadostí o platbu vykonaných za sledovaný účtovný rok. V poli „Opis použitej metodiky“ RO uvedie stručné a heslovité zhrnutie použitej metodiky kontroly a výberu vzorky (zároveň sa v relevantných prípadoch uvedú aj informácie o aktualizovaní metodiky upravujúcej výkon kontroly a výberu vzorky), informáciu o delegovaní vykonávania kontrol sprostredkovateľskému orgánu, vrátane opisu postupov v oblasti dohľadu nad sprostredkovateľským orgánom zavedených počas účtovného roka, informácia o pokrytí 100 % kontroly položiek v ŽoP, resp. o stanovení vzorky (v prípade vykonania kontroly na vzorke je potrebné uviesť metodiku výberu vzorky a použitých rizikových kritérií na výber vzorky, súhrnnú informáciu o počte vykonaných administratívnych finančných kontrol (k výdavkom, deklarovaným Európskej komisií v rámci daného účtovného roka, ktoré sú zohľadnené v účtoch), cieľoch týchto kontrol, hlavné výsledky a najčastejšie sa opakujúci druh identifikovaných nedostatkov najmä systémového charakteru, všetky finančné nedostatky ako aj nedostatky s vysokou závažnosťou, ktoré sa týkajú účtovného roka v rámci tohto typu kontroly a zároveň sa uvedie spôsob vyčísľovania výdavkov dotknutých nezrovnalosťami.

V danom type kontroly je potrebné zohľadniť aj administratívne finančné kontroly vykonané v súvislosti so zisteniami identifikovanými inými orgánmi. V rámci stĺpca „Identifikácia nedostatku“ RO uvedie jednoznačnú identifikáciu kontroly a nedostatku. Ročný súhrn obsahuje požadované údaje za hlavné, resp. najzávažnejšie nedostatky, najmä nedostatky systémového charakteru.

V rámci stĺpca „Typ nedostatku“ je potrebné stanoviť, ktorého z preddefinovaných typov nedostatkov sa nedostatok týka. V tejto časti RO zároveň uvedie informáciu či predmetný nedostatok súvisí s kontrolou, ktorú vykonáva sprostredkovateľský orgán na základe delegovaného výkonu činností RO.

V stĺpci „Splnenie prijatých/navrhovaných opatrení a odporúčaní na nápravu zistených nedostatkov“ RO uvedie stručný a heslovitý opis splnenia prijatých opatrení a odporúčaní na nápravu zistených nedostatkov, resp. nesplnenie spolu s odôvodnením, zároveň uvedie, ako navrhované/prijaté opatrenia zabraňujú opakovaniu zistených nedostatkov a termíny plnenia opatrení.

1. **V časti C)** RO uvádza informácie k hlavným, resp. najzávažnejším zisteným nedostatkom, najmä k systémovým, finančným a iným nedostatkom s vysokou závažnosťou, identifikovaným v rámci výkonu finančných kontrol na mieste (administratívne overovanie podľa článku 125 ods. 5 písm. b) všeobecného nariadenia), pričom RO vychádza najmä z údajov uvedených v čiastkovej správe z kontroly/správe z kontroly. Uvádza sa tu výška ex post finančných opráv v účtoch v dôsledku nezrovnalostí zistených a vysporiadaných voči EK pred a po predložení záverečnej priebežnej žiadosti o platbu pre príslušný účtovný rok v súlade s mínusovými hodnotami ex post finančných opráv, ktoré sú uvedené v dodatku č. 2 a dodatku č. 8 k účtom v rámci súhrnu výsledkov vykonaných finančných kontrol na mieste za sledovaný účtovný rok. V poli „Opis použitej metodiky“ RO uvedie stručné a heslovité zhrnutie použitej metodiky kontroly a kritérií výberu vzorky (zároveň sa v relevantných prípadoch uvedú aj informácie o aktualizovaní metodiky upravujúcej výkon kontroly a kritérií výberu vzorky), súhrnnú informáciu o počte vykonaných finančných kontrol na mieste (k výdavkom, deklarovaným Európskej komisií v rámci daného účtovného roka, ktoré sú zohľadnené v účtoch), cieľoch týchto kontrol, hlavné výsledky a najčastejšie sa opakujúci druh identifikovaných nedostatkov najmä systémového charakteru v rámci tohto typu kontroly a zároveň sa uvedie spôsob vyčísľovania výdavkov dotknutých nezrovnalosťami.

V tejto časti RO uvádza všetky zistené hlavné, resp. najzávažnejšie nedostatky, najmä nedostatky systémového charakteru.

V danom type kontroly je potrebné zohľadniť aj finančné kontroly na mieste vykonané v súvislosti so zisteniami identifikovanými inými orgánmi. V rámci stĺpca „Identifikácia nedostatku“ RO uvedie jednoznačnú identifikáciu kontroly a nedostatku.

V rámci stĺpca „Typ nedostatku“ je potrebné stanoviť, ktorého z preddefinovaných typov nedostatkov sa nedostatok týka. V tejto časti RO zároveň uvedie informáciu, či predmetná kontrola bola vykonaná, resp. čiastočne vykonaná zo strany SO na základe delegovania právomoci RO.

V stĺpci „Splnenie prijatých/navrhovaných opatrení a odporúčaní na nápravu zistených nedostatkov“ RO uvedie stručný a heslovitý opis splnenia prijatých opatrení a odporúčaní na nápravu zistených nedostatkov, resp. nesplnenie spolu s odôvodnením, zároveň uvedie ako navrhované/prijaté opatrenia zabraňujú opakovaniu zistených nedostatkov.

1. **V časti D)** RO uvádza informácie k hlavným, resp. najzávažnejším nedostatkom, zistených počas sledovaného účtovného obdobia v rámci ostatných auditov a kontrol, ktorých zistenia sa týkali nedostatkov systémového alebo finančného charakteru implementácie operačného programu, resp. tie zistenia, ktoré RO vyhodnotil ako nedostatky s vysokou závažnosťou. Uvádzajú sa tu najmä kontroly vykonané vnútorným auditom alebo ostatných kontrolných orgánov, ktoré vykonávajú svoju činnosť podľa osobitných predpisov.[[6]](#footnote-7) (Napr. Európska komisia, Európsky dvor audítorov, Certifikačný orgán, Najvyšší kontrolný úrad, Úrad verejného obstarávania, odbor Centrálny kontrolný útvar pre OLAF, Európsky úrad pre boj proti podvodom (OLAF), vnútorný audit a pod.) Údaje v tabuľke sa vypĺňajú obdobným spôsobom ako v časti A). Uvádza sa tu výška ex post finančných opráv v účtoch v dôsledku nezrovnalostí zistených a vysporiadaných voči EK pred a po predložení záverečnej priebežnej žiadosti o platbu pre príslušný účtovný v súlade s mínusovými hodnotami ex post finančných opráv, ktoré sú uvedené v dodatku č. 2 a dodatku č. 8 k účtom v rámci kontrol vykonaných ostatnými orgánmi v sledovanom účtovnom roku.

4.2 Predkladanie Ročného súhrnu

1. V článku 138 Všeobecného nariadenia sa uvádza, že Ročný súhrn (spolu s účtami, audítorským stanoviskom a kontrolnou správou) sa predkladá za každý účtovný rok od roku 2016 do roku 2025 vrátane, v lehote stanovenej v článku v článku 59 ods. 5 nariadenia č. 966/2012 (do 31. 12. 2018)/v článku 63 ods. 5 a 6 nariadenia č. 2018/1046 (od 1. 1. 2019), . Na základe odôvodnenej žiadosti príslušného členského štátu môže EK tento termín výnimočne predĺžiť do 1. marca. Táto lehota sa vzťahuje na všetky dokumenty opísané vyššie. Je na členskom štáte, aby definoval svoje postupy na interné odovzdávanie dokumentov tak, aby bola táto lehota na úrovni členských štátov dodržaná. Pre jednotlivé subjekty na národnej úrovni platia lehoty uvedené v Systéme finančného riadenia (kapitola 4.5.8 Spracovanie Účtov na národnej úrovni), okrem sprostredkovateľských orgánov, ktorým lehotu určuje riadiaci orgán.

Podľa článku 83 ods. 1 písm. c) Všeobecného nariadenia môže schvaľujúci úradník Komisie prerušiť platobnú lehotu priebežnej platby, ak nebol predložený niektorý z dokumentov požadovaných podľa článku 59 ods. 5 nariadenia č. 966/2012 (do 31. 12. 2018)/v článku 63 ods. 5 a 6 nariadenia č. 2018/1046 (od 1. 1. 2019), t. j. okrem iného Ročný súhrn.

1. RO predkladá prvý návrh Ročného súhrnu a jeho finálnu verziu OA a CO v termínoch stanovených Systémom finančného riadenia. OA a CO sú oprávnené v nevyhnutných a odôvodnených prípadoch požiadať RO o predloženie aktualizovanej verzie Ročného súhrnu mimo stanovených termínov. V období od predloženia prvého návrhu Ročného súhrnu za účtovný rok do finálneho zaslania dokumentu Európskej komisii RO aktualizuje Ročný súhrn vo vzťahu k aktualizácií údajov o všetkých vykonaných, resp. vykonávaných kontrolách a auditoch, o ktorých si RO vedie vlastný prehľad. Zároveň RO zabezpečuje v jednotlivých fázach spracovania účtov zadanie dokumentov do SFC v zmysle platných predpisov.
2. RO predkladá prvý návrh tak, ako aj finálnu verziu Ročného súhrnu, na e-mailové adresy uvedené v Systéme finančného riadenia. Finálnu verziu Ročného súhrnu RO predkladá OA a CO zároveň aj v písomnej podobe spolu s vyplneným a podpísaným Krycím listom na adresu OA a CO.

Prílohy

1. Záväzná forma Vyhlásenia riadiaceho orgánu o vierohodnosti
2. Záväzná forma Ročného súhrnu
3. Číselník identifikovaných zistení

1. Vyhlásenie hospodáriaceho subjektu v zmysle vykonávacieho nariadenia Komisie (EÚ) 2015/207 z 20. januára 2015, ktorým sa stanovujú podrobné pravidlá vykonávania všeobecného nariadenia, pokiaľ ide o vzor správy o pokroku, formát na predkladanie informácií o veľkom projekte, vzor spoločného akčného plánu, vzor správ o vykonávaní cieľa Investovanie do rastu a zamestnanosti, vzor vyhlásenia hospodáriaceho subjektu, vzory pre stratégiu auditu, audítorské stanovisko a výročnú kontrolnú správu a metodiku na vypracovanie analýzy nákladov a prínosov, ako aj podľa nariadenia Európskeho parlamentu a Rady (EÚ) č. 1299/2013, pokiaľ ide o vzor správ o vykonávaní cieľa Európska územná spolupráca. [↑](#footnote-ref-2)
2. Vzor CKO č. 37 [↑](#footnote-ref-3)
3. V podmienkach Slovenskej republiky obdobie účtovného roka je definované v Systéme finančného riadenia. [↑](#footnote-ref-4)
4. Zatrieďovanie zistení, ktoré nie je možné jednoznačne zatriediť do prílohy č. 3 sa vykonáva na základe zatriedenia podľa pokynu EK. [↑](#footnote-ref-5)
5. Informácie uvedené v kapitole 2.1.2.2. Usmernenia EGESIF\_15-0008, ktoré má RO k dispozícii. Nakoľko RO nedisponuje s informáciami o celkovej miere chybovosti, celkovej miere zvyškovej chybovosti a informáciou o oprave implementované ako výsledok celkovej miere chybovosti, uvedie k týmto informáciám odkaz na príslušné časti Výročnej kontrolnej správy. [↑](#footnote-ref-6)
6. Napríklad zákon Národnej rady Slovenskej republiky č. 39/1993 Z. z. o Najvyššom kontrolnom úrade Slovenskej republiky v znení neskorších predpisov, zákon Národnej rady Slovenskej republiky č. 10/1996 Z. z. o kontrole v štátnej správe v znení neskorších predpisov, zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov. [↑](#footnote-ref-7)